Temeljem čl. 35. st. 2. u vezi st. 5. Zakona o vlasništvu i drugim stvarnim pravima („Narodne novine“, broj: 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 90/10, 143/12, 152/14, 81/15 - službeni pročišćeni tekst i 94/17 - službeni pročišćeni tekst), Odluke Ministarstva državne imovine, Klasa: 940-01/17-03/3759, Urbroj: 536-03-01-03-03/02-17-03 od 21. studenog 2017. godine o dodjeli nekretnine na korištenje te čl. 36. Statuta Grada Zadra („Glasnik Grada Zadra“, broj: 9/09, 28/10, 3/13, /14, 2/15 - pročišćeni tekst, 3/18, 7/18 - pročišćeni tekst, 15/19, 2/20, 3/21, 14/23 – pročišćeni tekst) **Gradonačelnik Grada Zadra dana \_\_\_\_\_\_\_\_\_\_\_\_\_\_\_\_ 2024. godine, donosi**

**O D L U K U**

**o radu „Centra za mlade˝**

1. **NAZIV I SJEDIŠTE**

**Članak 1.**

Ovom Odlukom uređuju se uvjeti i način raspolaganja „Centrom za mlade“ (u nastavku teksta: Centar) te kriteriji za davanje na korištenje prostorija u Centru udrugama i umjetničkim organizacijama.

Centar predstavlja nepokretnu imovinu Republike Hrvatske koja je ugovorom o dodjeli na korištenje nekretnine u k.o. Zadar, broj: 49805/2017 sklopljenim između Republike Hrvatske, s jedne strane i Grada Zadra s druge strane, nekretnina oznake čest. zem. 3686/1 k.o. Zadar, zgrada i dvorište ukupne površine 42190 m2, dodijeljena Gradu Zadru na korištenje bez naknade.

Sjedište Centra je u Zadru: Ulica Stjepana Radića 11 c, 23000 Zadar.

**Članak 2.**

Centar se sastoji od prizemlja i 1 (prvog) kata i okoliša.

Prizemlje se sastoji od glavnog ulaza, predvorja, prostora za sjedenje/slobodno vrijeme, pripadajućih sanitarnih čvorova, pristupa za osobe s teškoćama, dizala, velike dvorane i 2 (dvije) dvorane za rad korisnika.

Kat se sastoji od 1 (jednog) prostora za zajednički rad (tzv. co-working) te još 6 (šest) dvorana za rad korisnika, 8 (osam) prostora za uredsko poslovanje korisnika, prostora za čajnu kuhinju, spremišta, 4 (četiri) ureda za upravu, apartmana za rezidencije, pripadajućih sanitarnih čvorova, pristupa za osobe s teškoćama, dizala i hodnika.

1. **DJELATNOST**

**Članak 3.**

Prioritetno područje djelovanja Centra su mladi i podrška mladima kroz savjetovalište za mlade, klub za mlade, info centar te aktivnosti i programe neformalnog obrazovanja, izvannastavnih aktivnosti, umjetnosti, kulture, tehničke kulture, STEM-a, kulturnog amaterizma, suvremenih kulturnih i umjetničkih praksi, urbane kulture, razvoja poduzetničkih kompetencija, održivog razvoja, aktivnog građanstva, volonterstva, inkluzivnih programa, programa zaštite prirode, ekologije, baštine te urbanih sportova.

Programi i projekti od interesa za Grad Zadar su aktivnosti koje doprinose zadovoljenju potreba, ciljeva i prioriteta definiranih strateškim i planskim dokumentima Grada Zadra.

**Članak 4.**

U sklopu Centra odvijat će se djelatnosti kako slijedi:

* koordinacija rada Centra s korisnicima, koordinacija termina sukladno kriterijima, koordinacija programa i produkcija s korisnicima
* organizacija aktivnosti koje kao prioritet imaju mlade te provode aktivnosti i programe iz čl. 3. ove Odluke
* radionice za osposobljavanje korisnika na razini pripreme projekata, kreiranja programa, rada u produkciji, rada s publikom, stručnog usavršavanja i slično
* organizacija podrške i potpore mladima
* rad kluba mladih, info centra za mlade i savjetovališta za mlade
* provođenje slobodnog vremena
* organizacija prostora za zajednički rad (tzv. co-working)
* organizacija događanja od interesa za život mladih i događanja sukladno aktivnostima i programima iz čl. 3. ove Odluke kroz različite tipove aktivnosti kao što su koncerti, predstave, radionice, predavanja, edukacije, gostovanja, okrugli stolovi, rasprave, konferencije, izložbe i slično
* organizacija programa koji potiču mobilnost i međugeneracijsku solidarnost,
* organizacija i provedba rezidencija povezanih s djelatnostima, aktivnostima i programima iz čl. 3. ove Odluke koji se odvijaju u samom Centru
* omogućavanje korištenja prostora i opreme za produkciju i provedbu programa organizacija kulture te ostalih programa (kongresi, konferencije i sl.)
* koordinacija i organizacija gostovanja domaćih i stranih sudionika koji provode aktivnosti i programe iz čl. 3. ove Odluke
* volonterski angažman, posebice mladih
* druge djelatnosti koje se u manjem opsegu ili uobičajeno obavljaju uz navedene djelatnosti.

**Članak 5.**

Sredstva za početak rada i poslovanje Centra osiguravaju se u Proračunu Grada Zadra te iz drugih izvora u skladu sa važećim zakonskim odredbama.

1. **KORISNICI**

**Članak 6.**

Prihvatljivi prijavitelji na javni natječaj za dodjelu prostora kao i za neposrednu dodjelu prostora na korištenje u Centru su udruge i umjetničke organizacije.

1. **MODELI KORIŠTENJA PROSTORIJA ZA RAD U „CENTRU ZA MLADE“**

**Članak 7.**

Modeli korištenja prostorija u Centru za mlade su:

1. **javni natječaj za uredske prostorije** (u prilogu na tlocrtu, 1. kat: ured br.1 površine 36,72 m2, ured br. 2, površine 36,72 m2, ured br. 3. površine 36,72 m2, ured br. 4. površine 36,72 m2, ured br. 5 površine 36,72 m2, ured br. 6 površine 36,72 m2, ured br. 7 površine 36,72 m2, ured br. 8 površine 36,72 m2.
2. **neposredna dodjela za terminsko korištenje** **prostorija (dvorana) u Centru**, sukladno podnesenom zahtjevu i sukladno uvjetima određenim ovom Odlukom (u prilogu na tlocrtu, prizemlje: Dvorana br. 1 površine 87,67 m2 sa sportskim podom, s garderobom površine 15,09 m2 i kupaonicom 8,80 m2; Dvorana br. 2 površine 138,94 m2 sa sportskim podom, s garderobama površine 14,96 m2 i 15,10 m2 i kupaonicama 8,63 m2 i 8,40 m2; 1. kat; Dvorana br. 4 površine 31,32 m2, Dvorana br. 5 površine 62,92 m2, Dvorana br. 6 površine 95,53 m2, Dvorana br. 7 površine 64,05 m2, Mala scena površine 136,71 m2, Dvorana br. 8 površine 74,56 m2.
3. **dnevno korištenje tzv. co-working** prostora na 1. katu, Dvorana br. 9 površine 74,54 m2.
4. **Javni natječaj za uredske prostorije**

**Članak 8.**

Pravo podnošenja prijave na javni natječaj za korištenje uredskih prostorija (8) u Centru imaju subjekti koji/e udovoljavaju sljedećim uvjetima:

1. da su upisani u odgovarajući registar
2. da imaju registrirano sjedište, prebivalište ili boravište u Gradu Zadru, s iznimkom samo ako provode programe, projekte i aktivnosti iz čl. 3. ove Odluke, najmanje 3 (tri) godine na području grada Zadra
3. da provode isključivo registrirane aktivnosti/djelatnosti koje su navedene u prijavi za Natječaj
4. da poštuju načelo transparentnosti u području financijskog izvještavanja na način da imaju javno objavljen godišnji financijski izvještaj ili drugi financijski dokument za godinu koja prethodi objavi natječaja
5. da uredno plaćaju doprinose i poreze te druga davanja prema državnom proračunu te obveze prema proračunu Grada Zadra
6. da se protiv osobe ovlaštene za zastupanje pravne osobe ne vodi kazneni postupak, o čemu se prilaže uvjerenje ne starije od 30 dana
7. da prijava na natječaj sadrži sve podatke, dokumentaciju i popunjene obrasce određene natječajem

**Članak 9.**

Ponuda za sudjelovanje na javnom natječaju za korištenje uredskih prostorija koji čine dio Centra mora sadržavati:

* popunjenu prijavnicu s općim podacima prijavitelja (puni naziv ponuditelja s adresom sjedišta i OIB-om),
* opće podatke prijavitelja: godina osnutka subjekta, broj zaposlenika za stalno, broj zaposlenika na projektima, broj članova/volontera, opisano područje rada, kratki opis djelatnosti (obvezno navesti broj sudionika u aktivnostima/veličina grupe), opis projekata i aktivnosti koje se planira provoditi,
* razrađen program za godinu dana u Centru,
* podatke o ostvarenim financijskim potporama za programe/projekte u posljednje 3 (tri) godine te izvore njihova financiranja (iz EU fondova, iz proračuna RH, iz proračuna Grada Zadra, proračuna Zadarske županije, poslovni sektor),
* dokaz o upisu prijavitelja u odgovarajući registar Republike Hrvatske (izvadak iz registra udruga RH ili drugog registra u koji je prijavitelj upisan),
* podatak o broju partnerskih udruga s kojima se planira zajednički koristiti dodijeljeni prostor (opcionalno),
* dokaz o podmirenim dospjelim obvezama prema državnom proračunu, s osnova javnih davanja o kojima službenu evidenciju vodi nadležna Porezna uprava (Potvrda porezne uprave u originalu ili ovjerenom presliku, ne starija od 30 dana od dana objave Natječaja),
* ponuditelji koji se natječu moraju po svim osnovama imati podmirene dospjele obveze prema Gradu Zadru prilikom prijave na Natječaj.

Rok prijave na Javni natječaj je 15 (petnaest) dana od objave Natječaja na web stranici Grada Zadra.

Prijave podnesene izvan natječajnog roka i/ili nepotpune prijave, kao i one koje ne ispunjavaju uvjete za prijavu određene ovom Odlukom, neće se razmatrati.

**aa) Kriteriji i mjerila za bodovanje**

**Članak 10.**

1. Godine aktivnog djelovanja

* od 3 do 5 godina 1 bod
* od 6 do 9 godina 3 boda
* od 10 do 19 godina 5 bodova
* 20 i više godina 7 bodova

2. Broj ciljane skupine (korisnici prema kojima je udruga usmjerena)

* skupine do 20 korisnika 1 bod
* skupine od 21 do 50 korisnika 3 boda
* skupine od 51 do 100 korisnika 5 bodova
* više od 100 korisnika 7 bodova

3. Broj članova prijavitelja

* Do 20 1 bod
* Od 21 do 50 3 boda
* Od 51 do 100 5 bodova
* Više od 100 7 bodova

4. Provedene aktivnosti na lokalnoj, regionalnoj, međunarodnoj razini u godini prije raspisivanja natječaja

* na lokalnoj razini / Grad Zadar 1 bod
* na regionalnoj razini / Zadarska županija 3 boda
* na nacionalnoj razini/Republika Hrvatska 5 bodova
* na međunarodnoj razini 7 bodova

5. Ostvareno sufinanciranje za projekte/programe u prethodnoj kalendarskoj godini prema sljedećim izborima

* od članarina 2 boda
* od vlastite djelatnosti 2 boda
* iz proračuna Grada Zadra 2 boda
* iz proračuna Zadarske županije 2 boda
* iz državnog proračuna 2 boda
* iz poslovnog sektora i / ili privatnog donatora 2 boda
* iz EU fondova 3 boda

6. Broj partnerskih organizacija s kojima se planira zajednički koristiti dodijeljeni prostor za uredsko poslovanje

* jedan partner 1 bod
* od 2 do 3 partnera 3 boda
* 4 partnera 5 bodova

7. Ostvarene nagrade i priznanja u posljednjih pet godina (bodovi se ostvaruju za svaku nagradu i priznanje zasebno, s tim da se može ostvariti najviše 10 bodova ukupno te se jednako odnose pravne osobe kao prijavitelje, ali i na fizičke osobe koje su članovi udruge ili zaposlenici pravne osobe, ako se nagrada odnosi na područje u kojem pravna osoba djeluje)

* strukovna priznanja i nagrade 1 bod
* javna priznanja Grada Zadra i Zadarske županije 3 boda
* državna i međunarodna priznanja i nagrade 5 bodova

8. Opis projekta, programa i aktivnosti koji se planira provoditi

* provedba aktivnosti od interesa za opće dobro koje organizacija civilnoga društva planira provoditi u prostoru za čije se korištenje prijavila 5 bodova
* usklađenost planiranih aktivnosti s potrebama korisnika 3 boda
* kvaliteta partnerstva u korištenju prostora 3 boda
* društvena i/ili umjetnička relevantnost programa uključujući i relevantnost za Grad Zadar

1-5 bodova

* kvaliteta programa i aktivnosti (sadržajna vrijednost) 1-5 bodova
* organizacijski kapaciteti prijavitelja u provedbi programa 1-5 bodova

Ako dva ili više prijavitelja - podnositelja zahtjeva imaju jednak broj bodova, prednost ima onaj podnositelj koji je ostvario više bodova po kriteriju broj 7. ove Odluke.

**Članak 11.**

Prijavu u ime više prijavitelja za jedan prostor podnosi prijavitelj za kojega se svi prijavitelji sporazumno odluče te se kriteriji iz prethodnog članka odnose samo na prijavitelja.

**ab) Postupak provedbe javnog natječaja**

**Članak 12.**

Postupak javnog natječaja provodi Povjerenstvo za „Centar za mlade“.

Povjerenstvo osniva i imenuje Gradonačelnik Grada Zadra, a sastoji se od 2 člana i Predsjednika te njihovih zamjenika.

Zadaće Povjerenstva su: izrada i objavljivanje javnog natječaja za dodjelu uredskih prostorija u Centru na korištenje, otvaranje zaprimljenih prijava na natječaj, utvrđivanje koje prijave ispunjavaju uvjete natječaja, razmatranje i bodovanje prijava koje ispunjavaju uvjete natječaja sukladno kriterijima i mjerilima za bodovanje, sastavljanje Prijedloga rang liste za dodjelu prostora u Centru na korištenje, obrada zahtjeva za terminsku dodjelu prostora i izrada odluka o dodjeli prostora za terminsko korištenje.

Tekst javnog natječaja za dodjelu uredskih prostorija u Centru na korištenje utvrđuje Gradonačelnik na prijedlog Povjerenstva.

**Članak 13.**

Nakon izvršenog bodovanja prijava i utvrđivanja Prijedloga Rang liste za dodjelu uredskih prostora na korištenje, Povjerenstvo će na mrežnoj stranici Grada Zadra javno objaviti Prijedlog Rang liste sa brojem bodova po pojedinom kriteriju te ukupan broj bodova.

Na Prijedlog Rang liste za dodjelu uredskih prostora na korištenje, prijavitelji mogu uložiti prigovor gradonačelniku, zbog redoslijeda na listi reda prvenstva ili zbog neuvrštavanja na listu reda prvenstva, u roku 8 dana od dana objavljivanja Prijedloga liste prvenstva.

Odluka gradonačelnika o prigovoru je konačna.

Konačnu Rang listu za dodjelu uredskih prostora na korištenje utvrđuje gradonačelnik.

Gradonačelnik može na prijedlog Povjerenstva odlučiti da se ne prihvati niti jedna prijava.

Gradonačelnik može u interesu Grada Zadra, bez obrazloženja, zaključkom poništiti cijeli natječaj ili pojedinu lokaciju iz natječaja.

**ac) Opće odredbe o sklapanju ugovora o korištenju prostora**

**Članak 14.**

Na temelju Konačne rang liste za dodjelu uredskih prostora na korištenje, sklapa se ugovor o korištenju prostora (u daljnjem tekstu: Ugovor).

Ako prijavitelj koji je ostvario najviše bodova za pojedinu nekretninu ne pristupi sklapanju ugovora, Povjerenstvo predlaže gradonačelniku sljedećeg prijavitelja s Konačne rang liste.

**Članak 15.**

Ugovor se sklapa u pisanom obliku u formi javnobilježničkog akta te osim osnovnih podataka o korisniku prostora i prostoru sadržava i kako slijedi:

* odredbe o plaćanju naknade za korištenje prostora u iznosu od 0,13 EUR/m2
* odredbe o obvezi plaćanja paušalno određenog iznosa za podmirenje režijskih troškova Centra u visini od 20,00 EUR/m2 mjesečno po korisniku
* razdoblje trajanja Ugovora sukladno natječaju (tri godine)
* odredbu o ovršnosti
* odredbu o razlozima i uvjetima za otkazivanje Ugovora u slučaju kršenja ili neizvršavanja odredbi ugovora te odredbu o raskidu Ugovora
* odredbu o tome da zakupnik ne može preuređivati prostor bez prethodne pisane suglasnosti Grada Zadra i na temelju detaljnog opisa radova i/ili troškovnika
* odredbu kojom se zakupnik obvezuje nekretninu predati u posjed Gradu Zadru slobodnu od osoba i stvari istekom roka na koji je dan, odnosno istekom otkaznog roka ili raskida Ugovora
* neopozivu izjavu zakupnika kojom se odriče prava povrata uloženih sredstava u prostor
* odredbu da ako je Ugovor sklopljen s više zakupnika, oni za sva dugovanja koja proizlaze iz zakupa prostora odgovaraju solidarno
* okvirni program korištenja, obveze izvršavanja programa, te ritam izvještavanja, u slučaju da je zakupniku prostor dan u zakup na temelju natječaja te
* druge odredbe po potrebi.

Ukoliko korisnik prostora odustane od korištenja istoga, Ugovor se može sklopiti s partnerom ili suradnikom koji koristi nekretninu, na vrijeme do isteka roka korištenja iz Ugovora sklopljenog sa zakupnikom.

Istekom roka određenog natječajem korisniku se uredski prostor dan na korištenje temeljem natječaja, može ponovno dati na korištenje još jedanput na isti rok, bez provođenja natječaja, ali pod uvjetom da je korisnik dodijeljeni prostor koristio sukladno Ugovoru i uredno izvršavao ugovorne obveze i dostavio opisno izvješće o kontinuiranom djelovanju odnosno provođenju projekata i programa u prostoru tijekom ugovornog razdoblja te i dalje ima potrebu za tim prostorom.

**Članak 16.**

Ugovor o korištenju prostora može prestati i prije isteka ugovorenog roka, otkazom Ugovora.

Grad Zadar može otkazati Ugovor ako korisnik prostora:

* poslije pisane opomene koristi nekretninu suprotno Ugovoru ili joj nanosi znatnu štetu koristeći ga bez dužne pažnje;
* ne plati dospjelu naknadu za korištenje prostora u roku od 15 (petnaest) dana od dana pisane opomene Grada Zadra;
* onemogući Gradu Zadru nesmetanu kontrolu korištenja prostora, odnosno ne pruži na uvid svu potrebnu dokumentaciju;
* vrši preinake prostora bez pisanog odobrenja Grada Zadra;
* nekretninu daje u podzakup, bez suglasnosti Grada Zadra;
* nekretninu daje na korištenje pravnim osobama mimo odredbi ove Odluke i mimo predloženog Plana korištenja i programa rada;
* ne koristi prostor bez opravdanog razloga duže od 60 (šezdeset) dana.

1. **Neposredna dodjela za terminsko korištenje** **prostorija (dvorana) u Centru**

**Članak 17.**

Sukladno podnesenom zahtjevu i sukladno cijenama određenim ovom Odlukom bez objavljivanja javnog natječaja, prostorije Centra se mogu dodijeliti za terminsko korištenje korisnicima neposrednom dodjelom.

**Članak 18.**

Korisnik kojem se neposrednom dodjelom dodjeljuje prostor za terminsko korištenje mora ispunjavati uvjete:

* upisan je u odgovarajući matični registar,
* upisan je u Registar neprofitnih organizacija, (osim ako isto nije u suprotnosti s posebnim zakonom),
* provodi programe, aktivnosti i projekte od interesa za Grad Zadar iz čl. 3 i čl. 4 ove Odluke,
* poštuje načelo transparentnosti sukladno propisima o financijskom poslovanju i računovodstvu neprofitnih organizacija,
* uredno ispunjava obveze plaćanja doprinosa i poreza te druga davanja prema državnom proračunu i proračunu Grada Zadra, (osim ako isto nije u suprotnosti s posebnim zakonom),
* uredno ispunjava obveze iz svih prethodno sklopljenih ugovora o korištenju gradskih prostora,
* protiv organizacije /korisnika odnosno osobe ovlaštene za zastupanje ne vodi se kazneni postupak.

Ako se za dodjeljivanje za terminsko korištenje prostorija u Centru prijavljuje dvije ili više organizacija, sve organizacije moraju ispunjavati uvjete iz stavka 1. ovog članka.

**Članak 19.**

Postupak za dodjeljivanje prostorija za terminsko korištenje neposrednom dodjelom pokreće se podnošenjem obrazloženog zahtjeva za davanje na korištenje prostora nadležnom upravnom odjelu.

Prijavitelj je dužan uz zahtjev dostaviti dokaze o ispunjavanju uvjeta iz čl. 18. ove Odluke te opisno i financijsko izvješće prijavitelja za dvije kalendarske godine koje prethode godini predaje zahtjeva, a iz kojih su vidljivi izvori financiranja prijavitelja te provedene aktivnosti i ostvareni rezultati u području djelovanja prijavitelja.

Odluku o neposredno dodijeljenim prostorima za terminsko korištenje donosi Gradonačelnik na temelju prijedloga Povjerenstva Centra.

**Članak 20.**

Udruge i umjetničke organizacije koje ne naplaćuju članstvo niti programe i/ili aktivnosti koje provode, a čije su prioritetno područje mladi te provode djelatnosti, programe i aktivnosti iz čl. 3 i čl. 4 ove Odluke, koristit će prostorije Centra za terminsko korištenje bez naknade, ali uz obvezu prethodne prijave (podnošenje zahtjeva) i podnošenje izvješća o provedenom, sve sukladno rasporedu korištenja prostorija Centra.

Udruge i umjetničke organizacije koje naplaćuju članstvo, programe i aktivnosti koje provode, a čije su prioritetno područje mladi te provode programe i aktivnosti iz čl. 3 i čl. 4 ove Odluke, koristit će prostorije Centra za terminsko korištenje uz plaćanje naknade, sve sukladno ispostavljenim računima nadležnog upravnog odjela Grada Zadra.

Iznimno omogućit će se korištenje dvorana u Centru ostalim pravnim subjektima (trgovačkim društvima, obrtima i dr.) za komercijalno korištenje u svrhu obavljanja djelatnosti za koje su registrirani, ukoliko je to moguće sukladno rasporedu korištenja prostorija u Centru i po uvjetima određenima ovom Odlukom za komercijalno korištenje.

**Članak 21.**

Neposredno dodjeljivanje na terminsko korištenje prostorija (dvorana) u Centru odvijat će se sukladno rasporedu korištenja sa slobodnim raspoloživim terminima usklađenim sa zahtjevima korisnika.

Korisnici koji provode naplatne aktivnosti i programe iz čl. 20 ove Odluke, plaćat će naknadu za korištenje kako slijedi:

* stalni terminski korisnici 1h 30 min (2x45 min) = 3,00 EUR (slovima: tri eura)
* periodični terminski korisnici 1h 30 min (2x45 min) = 7,00 EUR (slovima: sedam eura)
* komercijalni korisnici (ostali pravni subjekti – trgovačka društva, obrti i dr. - za aktivnosti koje su registrirani)

1h 30 min (2x45 min) = cijena određena sukladno tržišnoj cijeni

* velika dvorana – udruge i umjetničke organizacije 1h 30 min (2x45 min)= 50,00 EUR

velika dvorana – komercijalni korisnici 1h 30 min (2x45 min) = cijena određena sukladno tržišnoj cijeni

**Članak 22.**

1. **Dnevno korištenje tzv. co-working prostora**

Dvorana br. 9 na prvome katu (74,94 m2) je prostorija namijenjena za tzv. co-working te će se koristiti sukladno dnevnoj najavi i prijavi korisnika, bez naknade.

**V. PRIJELAZNE I ZAVRŠNE ODREDBE**

**Članak 23.**

Ova Odluka stupa na snagu osmoga dana od dana objave u „Glasniku Grada Zadra“.

**BRANKO DUKIĆ**

**Gradonačelnik**

\_\_\_\_\_\_\_\_\_\_\_\_\_\_\_\_\_\_\_\_\_\_